[Foto’s] Uiteenlopende modekeuses by Emmy-toekenningsNicole Kidman arriveer Sondag tydens vanjaar se Emmy-toekennings op die rooitapyt in Los Angeles. Foto: Richard Shotwell/Invision/AP Hollywood se blinkste televisiesterre het Sondagaand tydens die 69ste jaarlikse Emmy-toekennings in Kalifornië in die VSA geskitter in uiteenlopende skeppings van die room van die modewêreld. Helder reënboogkleure en slanke silwer was gunstelinge onder die sterre. Diep wynrooi was ook ŉ gunstelingkeuse vir aktrises soos Nicole Kidman, Heidi Klum en Yvonne Strahovski van The Handmaid’s Tale. Aanbieder Issa Rae het uitgeblink in ŉ Vera Wang-eenskouer-uitrusting. Swart klassieke gewade, altyd ŉ topkeuse vir die Emmy-toekennings se glanstapyt, is vanjaar deur aktrises soos Susan Sarandon en Judith Light gedra. Lily Tomlin het ŉ swart broekpak gekies. Rachel Bloom van Crazy Ex-Girlfriend-faam het haar swart Gucci-nommer self aangeskaf. “Ek kan dit altyd weer herverkoop,” het sy geskerts. Die mans het ook gesorg vir mode-opslae. Die This is us-ster Chris Sullivan het ŉ keil en kierie as bykomstighede vir sy snyerspak gekies. Ron Cephas Jones het ŉ wit snyerspak gekies, terwyl Caleb McLaughlin van Stranger Things die glanstapyt in ŉ pers snyerspak aangedurf het.